**หน่วยเฝ้าตรวจระยะไกล** (อังกฤษ: Long Range Surveillance Unit: **LRSU**) หรือเป็นที่รู้จักกันในชื่อ **ลาซู** เป็นชุดปฏิบัติการพิเศษ สังกัดกองกำกับการตำรวจตระเวนชายแดนที่ 44 ค่ายพญาลิไท กองบัญชาการตำรวจตระเวนชายแดน สำนักงานตำรวจแห่งชาติ มีศักยภาพในการปฏิบัติงานในสภาวะภูมิประเทศที่หลากหลาย ทั้ง 3 มิติ คือ จู่โจมทางบก รบทางอากาศ พิฆาตทางน้ำ

บางครั้งถูกเรียกว่า *หน่วยเฝ้าตรวจลาดตระเวนระยะไกล* แต่หากยึดตามชื่อเรียกของตัวหน่วยงานเอง จะใช้ชื่อว่า*หน่วยเฝ้าตรวจระยะไกล* ซึ่งตรงตามคำแปลทางการทหารของศูนย์ภาษา กรมยุทธศึกษาทหารอากาศ และคู่มือศัพท์และคำย่อทางทหาร กรมจเรทหารบก

ประวัติ
-------

หน่วยเฝ้าตรวจระยะไกล มีจุดเริ่มต้นมาจากความต้องการชุดปฏิบัติการพิเศษที่มีศักยภาพสูง สามารถปฏิบัติงานในภูมิประเทศที่หลากหลายซับซ้อนในจังหวัดชายแดนภาคใต้ ประกอบด้วยป่าเขา หน้าผาสูงชัน พื้นที่แหล่งน้ำขนาดใหญ่ อาทิ เขื่อนบางลาง และลำน้ำเหนือเขื่อน ในพื้นที่จังหวัดยะลา ซึ่งผู้ก่อความไม่สงบได้ใช้ภูมิประเทศดังกล่าวในการปฏิบัติการจนทำให้มีเจ้าหน้าที่เสียชีวิตจำนวนมาก ทำให้เกิดความสูญเสียในการปฏิบัติงานและทำการโต้ตอบได้อย่างยากลำบาก เพราะสภาพภูมิประเทศและการขาดทักษะของเจ้าหน้าที่

ในปี พ.ศ. 2553 พันตำรวจเอก ณรงค์ ธนานันทกุล ผู้กำกับการตำรวจตระเวนชายแดนที่ 44 ในขณะนั้น จึงก่อตั้งหลักสูตรการฝึกที่ได้นำหลักสูตรการรบที่มีความหลากหลายของหน่วยปฏิบัติการพิเศษหน่วยตระเวนชายแดนสหรัฐมาปรับประยุกต์ให้เหมาะกับสภาพของพื้นที่และฝึกให้กับบุคลากรในสังกัด เพื่อเสริมศักยภาพในการปฏิบัติงานของเจ้าหน้าที่ตำรวจตระเวนชายแดน ทำการฝึกรุ่นแรกในวันที่ 3 พฤษภาคม พ.ศ. 2553 โดยใช้รหัสการฝึกแต่ละรุ่นเป็นตัวอักษรภาษาอังกฤษ

ภารกิจ
------

หน่วยเฝ้าตรวจระยะไกล มีภารกิจหลักในการสนับสนุนการปฏิบัติงานของกองกำกับการตำรวจตระเวนชายแดนที่ 44 และตำรวจภูธรภาค 9 ในการรักษาความสงบและดูแลความสงบเรียบร้อยในพื้นที่จังหวัดชายแดนภาคใต้ การอารักขาบุคคลสำคัญที่ลงมาในพื้นที่รับผิดชอบตามที่ได้รับมอบหมาย การช่วยเหลือประชาชนและหน่วยงานในพื้นที่เสี่ยง และเป็นหน่วยในการปฏิบัติการร่วมกับทหารในการปิดล้อมพื้นที่ ตรวจค้นเป้าหมาย การลาดตระเวนเพื่อค้นหาผู้ก่อความไม่สงบ พิสูจน์ทราบ และดำเนินการต่อเป้าหมายเพื่อทำลายภัยคุกคาม

นอกจากนี้ยังมีภารกิจในการป้องกันพื้นที่ป่าต้นน้ำและทรัพยากรธรรมชาติภายในโครงการอนุรักษ์สภาพป่าไม้และสัตว์ป่า สวนป่าพระนามาภิไธยภาคใต้ (พื้นที่ส่วนที่ 2) จังหวัดยะลา/นราธิวาส (ป่าบาลา - ฮาลา) ซึ่งเป็นพื้นที่ที่มีความอุดมสมบูรณ์ของทรัพยากรธรรมชาติสูง และการเตรียมความพร้อมเพื่อช่วยเหลือผู้ประสบภัยทางน้ำในสถานการณ์อุทกภัยในพื้นที่ห่างไกลหรือพื้นที่ที่รถยนต์เข้าไม่ถึง ภายในพื้นที่เขื่อนบางลางซึ่งมีฐาน ตชด. 445 (ฐานนางนวล) ตั้งอยู่ ในพื้นที่จังหวัดชายแดนภาคใต้ และในพื้นที่อื่นในภาคใต้ตามการร้องขอกำลังจากหน่วยที่เกี่ยวข้อง

สำหรับหน่วยเฝ้าตรวจระยะไกลจะเข้าเวรปฏิบัติงานระยะเวลา 30 วัน และมีช่วงพักผ่อน 10 - 12 วัน ก่อนจะสลับเปลี่ยนกำลังมาประจำการอีกครั้ง

ถึงแม้ว่าหน่วยเฝ้าตรวจระยะไกล จะเป็นหน่วยเฉพาะกิจที่ของกองกำลังกึ่งทหารที่ต้องใช้อาวุธ แต่หลักการสำคัญในการปฏิบัติงานของหน่วยคือการมวลชนสัมพันธ์ การพบปะและพูดคุยสื่อสารกับชาวบ้านในพื้นที่ สร้างความสัมพันธ์ที่ดี จะช่วยให้ชาวบ้านในพื้นที่ให้ความร่วมมือมากกว่าการใช้แนวทางแข็งกร้าว ซึ่งตำรวจตระเวนชายแดนต้นสังกัดของหน่วยก็มีหลักในการปฏิบัติการต่อมวลชนแบบนี้เช่นกัน

การฝึก
------

หลักสูตรหน่วยเฝ้าตรวจระยะไกล ดำเนินการฝึกโดยกองกำกับการตำรวจตระเวนชายแดนที่ 44 ค่ายพญาลิไท โดยหลักสูตรการฝึกใช้ระยะเวลาประมาณ 60 - 65 วัน ทั้งภาคทฤษฏีและภาคปฏิบัติ โดยในภาคปฏิบัติส่วนหนี่งจะมีการฝึกในพื้นที่จริงคือป่าฮาลา-บาลา อำเภอเบตก จังหวัดยะลา พร้อมด้วยอาวุธประจำกาย เป็นระยะเวลา 7 วัน

สำหรับคุณสมบัติของผู้เข้ารับการฝึก จะต้องเป็นข้าราชการตำรวจ ทั้งภายในกองบัญชการตำรวจตระเวนชายแดนเอง และสังกัดอื่น อาทิ กองกำกับการปฏิบัติการพิเศษของตำรวจภูธร กองบัญชาการตำรวจปราบปรามยาเสพติด ที่มีสภาพร่างกายและจิตใจที่พร้อม มีความคุ้นเคยกับอุปกรณ์พิเศษในการปฏิบัติงานทั้ง 3 มิติ คือ ภาคพื้นดิน ภาคน้ำ และภาคอากาศ มีความชำนาญในการปฏิบัติการในพื้นที่ป่าภูเขา การปฏิบัติการทางน้ำ การส่งกำลังทางอากาศ และการบรรเทาสาธารณภัยทางน้ำ

เครื่องหมายแสดงความสามารถหน่วยเฝ้าตรวจระยะไกล
เมื่อผ่านการฝึกแล้วจะถูกส่งตัวกลับต้นสังกัด ทั้งของหน่วยเฝ้าตรวจระยะไกลเอง และหน่วยงานสังกัดอื่นที่เข้าร่วมฝึก โดยเจ้าหน้าที่ในพื้นที่จะมีหน้าที่ในการสนับสนุนการปฏิบัติงานของกองกำกับการตำรวจตระเวนชายแดนที่ 44 และตำรวจภูธรภาค 9 ในการรักษาความสงบในพื้นที่จังหวัดชายแดนภาคใต้ ซึ่งบางส่วนของหน่วยเฝ้าตรวจระยะไกลจะถูกส่งเข้าไปประจำการที่ฐานนางนวล (ฐานฮาลา 2) กองร้อยตำรวจตระเวนชายแดนที่ 445 อำเภอเบตง จังหวัดยะลา ซึ่งอยู่ลึกเข้าไปในพื้นที่สีแดงที่กลุ่มผู้ก่อความไม่สงบเคลื่อนไหวอยู่

เมื่อสำเร็จการฝึกจะได้รับเครื่องหมายแสดงความสามารถ โดยความหมายของเครื่องหมาย ประกอบไปด้วย

* **ฟ้า ภูเขา น้ำ** หมายถึง ศักยภาพในการปฏิบัติการในทั้ง 3 มิติ คือการลาดตระเวนระยะไกลในสภาพภูมิประเทศป่า ภูเขา และน้ำ สามารถปฏิบัติการการยุทธเคลื่อนที่ทางอากาศ การปฏิบัติการภายในเมือง รวมถึงการกู้ภัยและช่วยเหลือผู้ประสบภัย เกลียวเชือกหมายถึงความกลมเกลียวสามัคคีของชุดปฏิบัติการ
* **สายฟ้า** หมายถึง ความรวดเร็วเหมือนสายฟ้าฟาดในการปฏิบัติการ
* **กรอบอาร์ม** หมายถึง เป็นรูปหัวลูกศรแสดงถึงความกล้าแข็ง แม่นยำ เฉียบขาด พื้นสีเขียวหมายถึงสีของธรรมชาติ ความอุดมสมบูรณ์ของป่าต้นน้ำที่ตำรวจตระเวนชายแดนต้องรักษาไว้
* **เกลียวคลื่น** หมายถึง ความเชี่ยวชาญในการปฏิบัติการทางทะเล การดำน้ำ การว่ายน้ำ รวมถึงการค้นหาและกู้ภัยผู้ประสบภัยทางทะเล

การปฏิบัติงาน
-------------

### อุปกรณ์ประจำกายพื้นฐาน

อุปกรณ์ประจำกายพื้นฐานของหน่วยเฝ้าตรวจระยะไกล ประกอบไปด้วย

* ไรเฟิลจู่โจม เอ็ม 16 / เครื่องยิงลูกระเบิด เอ็ม 203
* ปืนพกขนาด 9 มม.
* ระเบิดมือ
* มีดพก
* วิทยุสื่อสาร
* กระสุนสำรอง จำนวน 180 นัด

### พาหนะ

* เฮลิคอปเตอร์ จากกองบินตำรวจ
* เรือยาง
* เรือท้องแบน
* รถจักรยานยนต์วิบาก

### รักษาความสงบ

บทความหลัก: ความไม่สงบในชายแดนภาคใต้ของประเทศไทย
หน่วยเฝ้าตรวจระยะไกล มีขอบเขตการปฏิบัติการหลักภายใต้เขตพื้นที่ของกองกำกับการตำรวจตระเวนชายแดนที่ 44 คือพื้นที่จังหวัดยะลา จังหวัดนราธิวาส จังหวัดปัตตานี โดยปฏิบัติงานกับหน่วยงานอื่น ๆ ในพื้นที่ อาทิ ร่วมกับชุดสลาตัน กองอำนวยการรักษาความมั่นคงภายในภาค 4 ส่วนหน้า ที่ประกอบกำลังจาก กรมทหารพรานที่ 43 หน่วยเฉพาะกิจนราธิวาส 30 ในการปิดล้อมตรวจค้น และจับกุมผู้ก่อความไม่สงบ จนเป็นที่ยอมรับในผลการปฏิบัติงาน

การนำกำลังร่วมปฏิบัติการคุ้มกันพื้นที่เพื่อให้เจ้าหน้าที่ตำรวจชุดพิสูจน์หลักฐาน และชุดเก็บกู้วัตถุระเบิด เข้าพิสูจน์ทราบวัตถุระเบิดหรือพยานวัตถุต่าง ๆ หลังเกิดเหตุการณ์ความไม่สงบ เพื่อป้องกันการสร้างสถานการณ์เพื่อลวงให้เจ้าหน้าที่เข้าปฏิบัติการและก่อเหตุซ้ำ และอำนวยความสะดวกให้กับเจ้าหน้าที่ชุดเก็บกู้ และชุดพิสูจน์หลักฐาน โดยปฏิบัติการร่วมกันกับตำรวจท้องที่ และร่วมกับชุดปฏิบัติการอื่น ๆ

แหล่งข้อมูลอื่น
---------------

* เฟสบุ๊กแฟนเพจ ชุดปฎิบัติการพิเศษลาซู
* เฟสบุ๊กแฟนเพจ ชุดปฏิบัติการพิเศษลาซู ตชด.447

อ้างอิง
-------

1. ↑  รายงานการประชุมบริหารกองบัญชาการตำรวจตระเวนชายแดน ครั้งที่ 8/2563 หน้า 19
2. 1 2  "61ปี 'ตำรวจตระเวนชายแดน' สืบสานปณิธานพร้อมก้าวสู่ประชาคมอาเซียน". *dailynews*. 2017-04-11.
3. 1 2 3  "ภารกิจลาซู". *www.thairath.co.th*. 2014-04-18.
4. 1 2  "ทำความรู้จัก "หน่วยเฝ้าตรวจลาดตระเวนระยะไกล" หรือ "ลาซู" ปฏิบัติการลดความสูญเสียของกำลังพลชายแดนใต้". *PoliceTalks*. คลังข้อมูลเก่าเก็บจากแหล่งเดิมเมื่อ 2022-10-03. สืบค้นเมื่อ 2022-04-05.
5. ↑  "กก.9 บก.กฝ.บช.ตชด. : กองกำกับการ 9 กองบังคับการฝึกพิเศษ กองบัญชาการตำรวจตระเวนชายแดน". *training9.bpp.police.go.th*.[*ลิงก์เสีย*]
6. 1 2  *ตชด.ฝึก LRSU Part 1.mpg*, สืบค้นเมื่อ 2022-04-05
7. 1 2 3  *รวมภารกิจการฝึก LRSU รุ่น D*, สืบค้นเมื่อ 2022-04-05
8. 1 2  *ดวงเดือน LRSU i Series*, สืบค้นเมื่อ 2022-04-05
9. ↑  "ศูนย์ภาษา กรมยุทธศึกษาทหารอากาศ - ดาวน์โหลด Military Vocabulary". *english.rtaf.mi.th*. คลังข้อมูลเก่าเก็บจากแหล่งเดิมเมื่อ 2021-12-07. สืบค้นเมื่อ 2022-04-05.
10. ↑  คู่มือศัพท์และคำย่อทางทหาร กรมจเรทหารบก (inspectorrta.org)
11. ↑  *ทำความรู้จัก "หน่วยเฝ้าตรวจลาดตระเวนระยะไกล" หรือ "ลาซู"*, สืบค้นเมื่อ 2022-04-05
12. 1 2 3 4 5 6 7 8  Limited, Bangkok Post Public Company. "Elite combat unit heads South". *Bangkok Post*. สืบค้นเมื่อ 2022-04-05.
13. ↑  "ทหาร-ตร.ใต้พร้อมใจดูแลคนดีที่ทำประโยชน์ให้แผ่นดิน". *www.posttoday.com*. 2017-11-02.`{{cite web}}`: CS1 maint: url-status (ลิงก์)
14. ↑  "พบร่างตชด.พลร่มจมหายเขื่อนบางลาง". *www.posttoday.com*. 2016-06-14.`{{cite web}}`: CS1 maint: url-status (ลิงก์)
15. ↑  "ผ่านาทีเป็น-นาทีตาย!!! หน่วยลาซูล่องเรือช่วยด่วนหญิงตกเลือดในแพเขื่อนบางลางกลางดึก ก่อนนำขึ้นกระบะส่งรพ. ย้อนภารกิจนักรบ3มิติชายแดนใต้!?!". *Tnews*. 2017-10-25.
16. 1 2  "ลาซู ตำรวจตระเวนชายแดนใน มากกว่ารักฯ". *oknation.nationtv.tv*.`{{cite web}}`: CS1 maint: url-status (ลิงก์)
17. ↑  "ตชด.44 สนธิกำลังตรวจป่าไม้ เผยพบถูกทำลายกว่า 200 ไร่". *mgronline.com*. 2014-11-08.
18. ↑  "โครงการอนุรักษ์สภาพป่าไม้และสัตว์ป่า สวนป่าพระนามาภิไธยภาคใต้". *www.dnp.go.th*.
19. ↑  *THE REPORTER : หน่วยปฎิบัติการลาซู ตชด. 44*, สืบค้นเมื่อ 2022-04-05
20. ↑  matichon (2016-08-27). "นักบิน ฮ.ตำรวจเปิดนาทีระทึก-ลงจอดฉุกเฉิน". *มติชนออนไลน์*.
21. 1 2 3  ""ลาซู" หน่วยปฏิบัติการทางน้ำ ตชด.44 ยะลาฝึกซ้อมรับมือสถานการณ์อุทกภัยภาคใต้". *mgronline.com*. 2015-12-08.
22. 1 2 3  "ตชด.กับภารกิจพิทักษ์ป่าฮาลา-บาลา". *mgronline.com*. 2012-09-18.
23. ↑  ""ชุดปฏิบัติการพิเศษลาซู"". *NationTV*. 2017-03-24.
24. ↑  "= ฝึกลาซู =". *NationTV*. 2015-07-29.
25. ↑  "ชุดปฎิบัติการพิเศษ.ลาซู - The LRSU Unit". *www.facebook.com*.`{{cite web}}`: CS1 maint: url-status (ลิงก์)
26. ↑  "สงสัยหลักสูตร3หลักสูตรนี่ครับว่ามีความเหมือนและแตกต่างกันอย่างไร". *Pantip*.
27. ↑  "ไทยใต้!! เรื่องดีดีที่ต้องแชร์!!! คำพูดสุดประทับใจ "LRSU TEAM" ในวันที่รถมอไซด์วิบากเพื่อนเสีย!! ระหว่างลาดตระเวนปฏิบัติหน้าที่!!! "เราจะไม่ทิ้งใครไว้ข้างหลัง"". *Postjung.com*.
28. ↑  "จนท.รวบผู้ต้องสงสัยระดับปฏิบัติการที่รือเสาะ". *www.sanook.com/news*.
29. ↑  matichon (2022-01-04). "'ผกก.ตชด.44' สั่ง จนท.เข้าพิสูจน์หลักฐาน-เก็บกู้ระเบิดที่ธารโต หลังเจอ 2 จุด". *มติชนออนไลน์*.

| * ด
* ค
* ก
ไทย หน่วยยุทธวิธีตำรวจของประเทศไทย |
| --- |
| สำนักงานตำรวจแห่งชาติ |
| หน่วยในปัจจุบัน | 

|  |  |
| --- | --- |
| ตำรวจนครบาล | 
* อรินทราช 26ก (Arintaraj 26)

 |
| ตำรวจภูธร 1-9 | 
* หน่วยปฏิบัติการพิเศษ (Provincial Special Operation Sub-Division)

 |
| ตำรวจตระเวนชายแดน | 
* นเรศวร 261ก (Naresuan 261)
* หน่วยตำรวจพลร่ม (PARU)
* หน่วยเฝ้าตรวจระยะไกล (LRSU)

 |
| ตำรวจปราบปรามยาเสพติด | 
* สยบไพรี 43 (Sayobpairee 43)

 |
| ตำรวจสอบสวนกลาง | 
* หนุมานกองปราบ (HANUMAN)
* กองบังคับการปฏิบัติการพิเศษ (Commando)

 |

 |  |
| อดีตหน่วย | 
* สยบริปูสะท้าน

 |
| ก เป็นหน่วยระดับเดียวกับหน่วยรบพิเศษ หากนับจากการเป็นหน่วยขึ้นตรงทางยุทธการกับศูนย์ปฏิบัติการต่อต้านการก่อการร้ายสากล (ศตก.) |